## Uredba o statusu prognanika i izbjeglica

### NN 71/1992 (28.10.1992.), Uredba o statusu prognanika i izbjeglica

# VLADA REPUBLIKE HRVATSKE

Na osnovi članka 2. Zakona o odredivanju kada prestaju vrijediti uredbe
Vlade Republike Hrvatske donesene na temelju zakonske ovlasti i ovlaštenju
Vlade da uređuje pojedina pitanja iz djelokruga Sabora Republike Hrvatske
("Narodne novine", br. 39/92) Vlada Republike Hrvatske na sjednici
održanoj 27. listopada 1992. donijela je

## UREDBU

### o statusu prognanika i izbjeglica

I. OPĆE ODREDBE

Članak 1.

Republika Hrvatska osigurava, ovisno o materijalnim mogućnostima, nužni
smještaj, prehranu, školovanje djece, zdravstvenu zaštitu i pomoć za podmirenje
drugih nužnih životnih potreba svim osobama kojima se na osnovi ove uredbe
prizna status prognanika ili izbjeglice.

II. STATUS PROGNANIKA I IZBJEGLICE

Članak 2.

Osobi koja je s ratom ugroženog područja na teritoriju Republike Hrvatske,
samostalno ili organizirano putem , općinskog kriznog štaba; općinskog,
štaba civilne zaštite,

Hrvatskog Crvenog križa ili centra za socijalni rad, napustila mjesto
prebivališta da bi izbjegla neposrednu opasnost za život pred agresijom
i drugim oružanim akcijama, može se priznati status progonanika odnosno
izbjeglice.

Prognanik u smislu ove uredbe je osoba iz stavka 1. ovoga članka koja
je s jednog područja Republike Hrvatske izbjegla na drugo područje Republike
Hrvatske, a izbjeglica je osoba iz stavka 1. ovoga članka koja je izbjegla
u inozemstvo.

Ratom ugroženo područje proglašava Vlada Republike Hrvatske.

Članak 3.

Status prognanika ili izbjeglice ne priznaje se osobi:

- za koju su nadležna tijela državne vlasti utvrdila da je poduzela
ili pripremala kažnjive činidbe propisane u glavi XX. Krivičnog zakona
Republike Hrvatske,

- u drugim propisanim slučajevima.

Članak 4.

Ako su razlozi iz članka 3. stavka 1. alineje 1. ove uredbe postojali
prije priznavanja statusa prognanika ili izbjeglice, a nadležni organ je
za njih saznao kasnije ili su nastupile poslije priznavanja statusa prognanika
ili izbjeglice toj osobi će se oduzeti status prognanika ili izbjeglice.

Članak 5.

O priznavanju odnosno oduzimanju statusa prognanika odlučuje regionalni
ured za prognanike (u daljnjem tekstu: regionalni ured) nadležan za općinu
na području koje je prognanik smješten.

O priznavanju odnosno oduzimanju statusa izbjeglice odlučuje Ured za
prognanike i izbjeglice pri Vladi Republike Hrvatske (u daljnjem tekstu:
Ured).

Protiv rješenja iz stavka 1. ovoga članka kojim je odbijen zahtjev za
priznavanje statusa prognanika i protiv rješenja kojim je taj status oduzet,
može se izjaviti žalba Uredu.

Protiv rješenja iz stavka 2. ovoga članka kojim je odbijen zahtjev za
priznavanje statusa izbjeglice i protiv rješenja kojim je taj status oduzet,
može se izjaviti žalba Ministarstvu rada i socijalne skrbi.

Ured odnosno Ministarstvo rada i socijalne skrbi dužni su donijeti rješenje
o žalbi u roku od 24 dana od prijema žalbe.

Članak 6.

Regionalni ured koji je odlučio o priznavanju statusa prognanika vodi
evidenciju o prognanicima i njihovom zbrinjavanju i pomoći prema uputama
Ureda.

Evidenciju o izbjeglicama iz stavka 1. ovoga članka vodi Ured.

Hrvatski Crveni križ može, za potrebe Službe traženja. koristiti evidencije
regionalnih ureda i Ureda.

Članak 7.

Regionalni ured koji je odlučio o priznavanju statusa prognanika dužan
je u roku od 48 sati od dana priznanja statusa prognanika i o njegovom
smještaju izvijestiti općinski organ uprave nadležan za unutarnje poslove
radi registracije boravka prognanika u općini, njihovog prihvata i smještaja,
te općinski organ uprave nadležan za poslove obrane za osobe starije od
18 godina.

Članak 8.

Osoba kojoj je priznat status prognanika ili izbjeglice na osnovi ove
uredbe može u mjestu boravišta ostvariti svoja prava odnosno pribaviti
javne isprave koje se prema posebnim propisima ostvaruju odnosno pribavljaju
u mjestu prebivališta. na temelju isprave kojom se dokazuje status prognanika
ili izbjeglice.

Članak 9.

Osobi kojoj je priznat status prognanika ili izbjeglice prestaje taj
status:

1. odlukom izvršnog vijeća skupštine općine ili povjerenika Vlade Republike
Hrvatske za odredenu općinu njezinog prebivališta da se može vratiti u
mjesto prebivališta budući da su prestali razlozi zbog kojih je iz tog
mjesta prognana odnosno izbjegla;

2. na osnovi vlastite odluke da se vrati u mjesto prebivališta;

3. ako ne prihvati ponuđen joj organizirani nužni smještaj i druge oblike
organizirane pomoći;

4. ako ne izvršava radne obveze utvrđene prema ovoj uredbi (članak 24).

Članak 10.

Osobi kojoj je priznat status prognanika pozivom nadležnog tijela državne
vlasti na vojnu ili radnu obvezu prestaju prava prema ovoj uredbi ako za
vrijeme trajanja te obveze prima naknadu po posebnim propisima.

Clanak 11.

Nadležno tijelo državne vlasti koje je prognanika odnosno izbjeglicu
pozvalo na vojnu ili radnu obvezu dužno je o pozivu izvijestiti regionalni
ured nadležan za općinu na području koje je osoba prihvaćena i smještena,
odnosno Ured.

Članak 12.

Regionalni ured koji je odlučio o priznavanju statusa prognanika izdaje
mu ispravu kojom dokazuje taj status i na osnovi koje ostvaruje priznatu
mu pomoć, a Ured izdaje ispravu izbjeglici.

Obrasce isprava iz stavka 1. ovoga članka utvrduje Ured.

III. POMOĆ PROGNANICIMA

Članak 13.

Osobi kojoj je priznat status prognanika osigurava se:

1. nužni smjštaj.

2. prehrana,

3. pomoć u socijalnoj adaptaciji i psihološka pomoć,

4. školovanje djece.

5. zdravstvena zaštita,

6. pomoć za podmirivanje drugih nužnih životnih potreba.

Članak 14.

Nužnim smještajem u smislu članka 13. ove uredbe smatra se prostor za
stanovanje određen prema broju i uzrastu članova obitelji prognanika i
njihovim specifičnim potrebama ovisnim o zdravstvenom stanju i školovanju
pojedinih članova obitelji. koji osigurava osnovne uvjete života.

Za smještaj prognanika može se organizirati prihvatilište. sabirni centar,
smještaj u druge obitelji i smještaj u objekte odmarališta, hotele i druge
hotelsko-turističke objekte uzete u posjed i korištenje na osnovi Uredbe
o zabrani raspolaganja i preuzimanja sredstava odredenih pravnih osoba
na teritoriju Republike Hrvatske ("Narodne novine". br. 40/92).

U svrhu osiguranja potrebnih smještajnih kapaciteta Ured može narediti
socijalnim ustanovama, prosvjetnim ustanovama internatskog tipa, odmaralištima,
hotelima i drugim hotelsko-turističkim organizacijama na kojima pravo raspolaganja
odnosno vlasništva imaju ili ih drže u posjedu poduzeća i druge pravne
i fizičke osobe sa sjedištem na teritoriju Republike Hrvatske, da organiziraju
smještaj, prehranu i podmirivanje drugih nužnih životnih potreba prognanika.

Uvjete za organiziranje smještaja, prehrane i podmirivanja drugih nužnih
životnih potreba prognanika u smislu stavka 3. ovoga članka i visinu naknade
za pružene usluge propisuje Ured.

Naknada iz stavka 4. ovoga članka ide na teret sredstava Republičkog
fonda "Kralj Zvonimir".

Članak 15.

U svrhu prehrane prognanika u mjestu prihvata i smještaja osigurava
se ili organizira prehrana u odgovarajućim prehrambenim kapacitetima (ustanovama
socijalne skrbi, odmaralištima, hotelima i drugim) ili pomoć u hrani (osnovne
živežne potrepštine).

Iznimno, ako se prognaniku ne može na drugi način pružiti pomoć u hrani
i za podmirivanje drugih nužnih životnih potreba, može mu se dodijeliti
novčana pomoć.

Pomoć u hrani i za podmirivanje drugih nužnih život- nih potreba, neovisno
o tome da li da se daje u osnovnim životnim potrepštinama i drugoj robi,
u obliku bona za nabavku tih roba ili kao novčana pomoć, može se dati osobama
koje su smještene u ustanovama, osobama koje su smještene u obiteljima
i obiteljima koje su primile prognanike i izbjeglice prema jedinstvenim
kriterijima za svaku skupinu, koje utvrđuje Ured.

Članak 16.

Prognanicima kojima je osiguran smještaj u kući, stanu ili dijelu stana,
vikendici i drugom objektu u kojem mogu samoorganizirati život i voditi
kućanstvo osigurava se pomoć u hrani i za podmirivanje drugih nužnih životnih
potreba davanjem standardiziranih paketa hrane i drugih potrepština, te
davanjem bonova i novčane pomoći za nabavu odredenih roba, a pod uvjetima
i na način ođreden u članku 15. ove uredbe.

Članak 17.

Socijalna adaptacija i psihološka pomoć prognanicima ostvaruje se njihovim
aktivnim uključivanjem u život nove socijalne sredine u skladu s njihovim
uzrastom, zanimanjem, psihofizičkim sposobnostima, sklonostima i interesima.

Program pomoći u socijalnoj adaptaciji i psihološke pomoći utvrduje
Ured.

Članak 18.

Školovanje djece prognanika ostvaruje se preko Ministarstva kulture
i prosvjete.

Zdravstvena zaštita prognanika ostvaruje se u skladu s propisima o zdravstvenoj
zaštiti i zdravstvenom osiguranju.

Članak 19.

U mjestu prihvata i smještaja prognanika za pojedinu socijalnu i drugu
ustanovu u kojoj je smještena skupina prognanika ili za područje mjesne
zajednice na kojem je smješteno više prognanika imenuje se voditelj zbjega.

Voditelja zbjega iz reda prognanika imenuje predstojnik regionalnog
ureda.

Voditelj zbjega predstavlja i zastupa prognanike glede njihovih zahtjeva
u odnosu na uvjete smještaja, kvalitetu prehrane i podmirivanja drugtih
nužnih životnih potreba, te koordinira i upravlja aktivnostima prognanika
u svrhu samoorganiziranja života u zbjegu.

Voditelj zbjega surađuje s regionalnim uredom, centrom za socijalni
rad, organizacijom Hrvatskog Crvenog križa, Caritasom Biskupske konferencije
i drugim organizacijama putem kojih se osigurava pomoć prognanicima.

Članak 20.

Ured u svrhu osiguravanja povratka prognanika i izbjeglica u mjesta
njihova prebivališta u dogovoru s izvršnim vijećem skupštine općine ili
povjerenikom Vlade Republike Hrvatske za određenu općinu utvrđuje plan
povratka prognanika i izbjeglica i osigurava uvjete za to (prijevoz, pratnju
i prihvat u mjestu prebivališta i potrebnu pomoć).

U svrhu organiziranja povratka prognanika i izbjeglica u mjesto prebivališta
osniva se odbor za povratak kojeg čine predstavnici prognanika i izbjeglica
iz pojedinog mjesta (općine).

Članak 21.

Prognaniku i izbjeglici kojemu je osiguran nužni smještaj, prehrana
i podmirivanje drugih nužnih životnih potreba na osnovi ove uredbe, obustavljaju
se prava i oblici socijalne zaštite koja je ostvario na osnovi Zakona o
socijalnoj zaštiti ili na osnovi Odluke o korištenju sredstava solidarnosti
za osiguranje zaštite životnog standarda socijalno ugroženog stanovništva.

IV. SREDSTVA ZA OSIGURAVANJE POMOĆI

Članak 22.

Sredstva za osiguravanje pomoći prognanicima i izbjeglicama osiguravaju
se preko:

1. Republičkog fonda "Kralj Zvonimir",

2. Caritasa Biskupske konferencije,

3. Hrvatskog Crvenog križa,

4. Iz drugih izvora.

V. OBVEZE PROGNANIKA

Članak 23.

Osobe kojima je priznat status prognanika dužne su ispunjavati radne
obveze koje u dogovoru s voditeljem zbjega utvrdi nadležni regionalni ured.

Prognanici su dužni ispunjavati i radne obveze koje se odnose na njihov
svakodnevni život, kao što je spremanje stambenih i drugih prostorija u
kojima su smješteni ili koje koriste, pranje i peglanje, nabava hrane,
priprema hrane. vodenje brige o djeci. vodenje računovodstva i obavljanje
drugih administrativno-stručnih poslova.

Članak 24.

Prognanici koji ostvaruju prihode kao što su plaća, mirovine i druge
prihode utvrdene Odlukom o korištenju sredstava solidarnosti za osiguravanje
zaštite životnog standarda socijalno ugroženog stanovništva, dužni su sudjelovati
u troškovima njihovog zbrinjavanja (troškovi nužnog smještaja i organizirane
prehrane), do visine koju utvrdi Ured.

Osobi iz stavka 1. ovoga članka koja je dužna sudjelovati u troškovima
svojeg i zbrinjavanja svoje obitelji prihodima utvrđenim prema stavku 1.
ovoga članka mora se od njenih prihoda ostvariti iznos u visini najmanje
od 10% prosječne plaće radnika u Republici Hrvatskoj ostvarene u pretposljednjem
tromjesečju za svakog člana obitelji, koji dio prihoda zadržava za njihove
osobne potrebe.

Sredstva iz stavka 2. ovoga članka uplaćuju se u korist računa Republičkog
fonda "Kralj Zvonimir", putem regionalnog ureda.

Obvezu sudjelovanja prognanika u troškovima zbrinjavanja utvrđuje regionalni
ured nadležan prema mjestu smještaja.

VI ZAVRŠNE ODREDBE

Članak 25.

Ove uredba na odgovarajući se način primjenjuje i na osobe koje su napustile
mjesto prebivališta da bi izbjegle neposrednu opasnost za život zbog prirodnih
katastrofa.

Članak 26.

Odredba članka 13. do 19. ove uredbe na odgovarajući se način primjenjuju
na izbjeglice.

Članak 27.

Ova uredba stupa na snagu danom objave u "Narodnim novinama",
a primjenjuje se od 4. studenoga 1992.

Klasa: 019-04/82-01/11

Urbroj : 5030104-92-1

Zagreb, 27. listopada 1992.

potpredsjednik

**Ivan Milas, v. r.**

Uredba, NN 71/1992-1887
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)